**ELŐTERJESZTÉS**

**Szombathely Megyei Jogú Város Közgyűlése Gazdasági és Városstratégiai Bizottsága 2018. december 3-i ülésére**

**Javaslat a Haladás Sportkomplexum Fejlesztő Nonprofit Kft.-vel kapcsolatos döntések meghozatalára**

I. A Haladás Sportkomplexum Fejlesztő Nonprofit Kft. 2018. I. félévi számviteli beszámolójának megtárgyalása

A Haladás Sportkomplexum Fejlesztő Nonprofit Kft. 2018. I. félévi beszámolójának (előterjesztés 1. számú melléklete) mérleg főösszege 14.855.908 eFt, adózás előtti eredménye -13.145 eFt, a Társaság adózott eredménye -13.145 eFt veszteség. A veszteség oka, hogy mérlegkészítésig a HVSE Sport Kft-vel még nem került megkötésre a bérleti szerződés, így a szerződésből származó bevétel nem került kimutatásra a beszámolóban.

A hamarosan aláírásra kerülő bérleti szerződésnek köszönhetően helyreáll a társaság jövedelmi és pénzügyi helyzete. Az elfogadott 2018. évi üzleti terv főbb számai az első félévi tényszámok alapján tarthatóak, de ehhez feltétlenül szükséges a HVSE Sport Kft-vel megkötni a bérleti szerződést, illetve érvényt kell szerezni a Szombathelyi Haladás Labdarúgó Kft –vel megkötött bérleti szerződésben foglalt karbantartási költségek továbbszámlázásáról szóló rendelkezéseknek.

A felügyelőbizottság a társaság 2018. I. félévi beszámolóját elfogadta.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdésének b) pont bc) alpontja alapján, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy korlátolt felelősségű társaság esetén a gazdasági ügyeket ellátó bizottság dönt a féléves beszámoló elfogadása kérdésében.

II. 2018. szeptember és október havi beszámolók a 404/2017. (XII.20.) Kgy. sz. határozat alapján

A Közgyűlés a 404/2017.(XII.20.) Kgy. sz. határozatának 5. pontjában felkérte a Haladás Sportkomplexum Fejlesztő Nonprofit Kft. ügyvezetőjét, hogy 2018. évben adjon folyamatos tájékoztatást a Sportkomplexum működéséről a Gazdasági és Városstratégiai Bizottság részére. A 2018. szeptember 1. – 2018. október 31. közötti időszakra vonatkozó beszámoló az előterjesztés 2. számú melléklete.

III. Tájékoztató a Haladás Sportkomplexum parkolóinak használatáról

A Gazdasági és Városstratégiai Bizottság szeptemberi ülésén elhangzott kérésnek eleget téve a társaság elkészítette a kéthónapos parkoló használat tapasztalatait tartalmazó beszámolót, amely az előterjesztés 3. számú melléklete.

IV. Haladás Sportkomplexum Fejlesztő Nonprofit Kft. és a HVSE Sport Kft. között kötendő létesítménybérleti szerződés jóváhagyása

Szombathely Megyei Jogú Város Önkormányzatának 2018. évi költségvetéséről szóló 3/2018. (II. 21.) Önkormányzati rendelet 14. mellékletében meghatározott „Sportkomplexum használat HVSE Sport Kft.” tételsor terhére a Haladás Labdarúgó Stadion és Multifunkcionális Sportkomplexum használatával összefüggésben az Önkormányzat és a HVSE Sport Kft, mint támogatott sportszervezet támogatási szerződést köt a tárgyév január 1. és december 31. közötti időtartamra a jogi ügyekkel foglalkozó bizottság előzetes jóváhagyásával. A támogatási szerződés megkötésének előfeltétele a Haladás Sportkomplexum Fejlesztő Nonprofit Kft. és a HVSE Sport Kft. között kötendő létesítménybérleti szerződés jóváhagyása. A szerződés tervezetét – az előterjesztés 4. sz. melléklete - a szerződő felek elkészítették, amelyet változatlan formában és tartalommal terjesztek a Tisztelt Bizottságok elé.

A bérleti szerződés megkötését követően kötheti meg Önkormányzatunk a HVSE Sport Kft-vel a támogatási szerződést – az előterjesztés 5. sz. melléklete - amelyet a Tisztelt Bizottságok elé terjesztek.

V. Tájékoztató a Szombathelyi Haladás Labdarúgó Kft –vel kötött bérleti szerződés alapján keletkezett és a Szombathelyi Labdarúgó Kft által ki nem fizetett számlatartozásról

A társaság felügyelőbizottságának 2018. november 14-én hozott döntése kimondja, hogy a Haladás Labdarúgó Kft.-vel aláírt bérleti szerződés szövegezése egyértelmű, a fennálló követelés jogossága vitathatatlan, a követelés összegéből a társaság nem engedhet el. A fennálló helyzetről üzemeltető köteles hivatalos levélben tájékoztatni az Önkormányzatot, mint tulajdonost. A társaság a csatolt előterjesztésben (6. sz. melléklet) összefoglalta a tartozás keletkezésének körélményeit, illetőleg a behajtás érdekében tett eddigi lépéseket. A Kft. a felügyelőbizottság ülésén elhangzottak alapján arra tesz javaslatot, hogy a Haladás Labdarúgó Kft. tartozásának összegét az Önkormányzat által biztosított támogatásból a Haladás Sportkomplexum Fejlesztő Nonprofit Kft. részére engedményezze.

Fentiek alapján javaslom, hogy a társaság ügyvezetője az engedményezési megállapodás lehetőségét a Haladás Labdarúgó Kft.-vel egyeztesse le, és az engedményezési megállapodást terjessze a Gazdasági és Városstratégiai Bizottság elé jóváhagyásra.

Tájékoztatom a Tisztelt Bizottságot, hogy az előterjesztés mellékletei terjedelmükre való tekintettel nem kerülnek megküldésre papír alapon. A dokumentumok elérhetőek és letölthetőek a [www.szombathely.hu](http://www.szombathely.hu) honlapon a „Közgyűlés / e-közgyűlés – e-bizottság / 2018” menüpont alatt.

Kérem a Tisztelt Bizottságot, hogy az előterjesztést megtárgyalni és határozati javaslatokat elfogadni szíveskedjék.

**Szombathely, 2018. november 29.**

**/: Dr. Puskás Tivadar :/**

**I.**

**Határozati javaslat**

**........../2018. (XII.3.) GVB. sz. határozat**

A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdésének b) pont bc) alpontjában kapott hatáskörében eljárva a Haladás Sportkomplexum Fejlesztő Nonprofit Kft. 2018. I. félévi gazdálkodásáról szóló beszámolóját elfogadja.

Felelős: Lendvai Ferenc, a Bizottság elnöke

Illés Károly alpolgármester

Gál Sándor, a társaság ügyvezetője

(A végrehajtásért felelős:

Lakézi Gábor, a Városüzemeltetési Osztály vezetője)

Határidő: azonnal

**II.**

**Határozati javaslat**

**........../2018. (XII.3.) GVB. sz. határozat**

A Gazdasági és Városstratégiai Bizottság a Haladás Sportkomplexum Fejlesztő Nonprofit Kft. által elkészített, a Sportkomplexum működéséről szóló 2018. szeptember 1. – 2018. október 31. közötti időszakra vonatkozó beszámolóját elfogadja.

**Felelős:**  Lendvai Ferenc, a Gazdasági és Városstratégiai Bizottság elnöke

(végrehajtásért: Lakézi Gábor, a Városüzemeltetési Osztály vezetője,

Gál Sándor, a társaság ügyvezetője)

**Határidő:** azonnal

**III.**

**Határozati javaslat**

**........../2018. (XII.3.) GVB. sz. határozat**

A Gazdasági és Városstratégiai Bizottság a Haladás Sportkomplexum Fejlesztő Nonprofit Kft. által elkészített, a Haladás Sportkomplexum parkolóinak használatáról szóló beszámolóját elfogadja. A Bizottság javasolja a Közgyűlésnek, hogy támogassa a társaság azon javaslatát, hogy a parkoló a továbbiakban is nyitva maradjon a létesítmény bérlői, sportolói és vendégei számára

**Felelős:**  Lendvai Ferenc, a Gazdasági és Városstratégiai Bizottság elnöke

(végrehajtásért: Lakézi Gábor, a Városüzemeltetési Osztály vezetője,

Gál Sándor, a társaság ügyvezetője)

**Határidő:** azonnal

**IV.**

**Határozati javaslat**

**........../2018. (XII.3.) GVB. sz. határozat**

A Gazdasági és Városstratégiai Bizottság a Haladás Sportkomplexum Fejlesztő Nonprofit Kft., valamint a HVSE Sport Kft. között kötendő, az előterjesztés 4. sz. mellékletét képező létesítménybérleti szerződést, valamint az ahhoz kapcsolódó támogatási szerződést (5. sz. melléklet) jóváhagyja.

**Felelős:** Lendvai Ferenc, a Gazdasági és Városstratégiai Bizottság elnöke

(A végrehajtásért:

Dr. Bencsics Enikő, az Egészségügyi és Közszolgálati Osztály vezetője

Gál Sándor, a Haladás Sportkomplexum Fejlesztő Nonprofit Kft. ügyvezetője,

Bokor Zsolt, a HVSE Sport Kft. ügyvezetője)

**Határidő:** azonnal

**V.**

**Határozati javaslat**

**........../2018. (XII.3.) GVB. sz. határozat**

A Gazdasági és Városstratégiai Bizottság a Haladás Sportkomplexum Fejlesztő Nonprofit Kft. által elkészített, a Szombathelyi Haladás Labdarúgó Kft. –vel kötött bérleti szerződés alapján keletkezett és a Szombathelyi Haladás Labdarúgó Kft által ki nem fizetett számlatartozásról szóló tájékoztatót tudomásul veszi. A Bizottság felkéri a polgármestert és a társaság ügyvezetőjét, hogy a Haladás Labdarúgó Kft.-vel egyeztesse le annak a lehetőségét, hogy a Haladás Labdarúgó Kft. tartozásának összegét az Önkormányzat által biztosított támogatásból a Haladás Sportkomplexum Fejlesztő Nonprofit Kft. részére engedményezze, és az engedményezési megállapodás tervezetét terjessze a Gazdasági és Városstratégiai Bizottság elé jóváhagyásra.

**Felelős:**  Lendvai Ferenc, a Gazdasági és Városstratégiai Bizottság elnöke

(végrehajtásért:

Lakézi Gábor, a Városüzemeltetési Osztály vezetője,

Gál Sándor, a Haladás Sportkomplexum Fejlesztő Nonprofit Kft. ügyvezetője)

**Határidő:** azonnal